Η εργασία σας στο πλαίσιο του μαθήματος θα ξεκινάει με τα ατομικά μέρη και θα ακολουθούν τα ομαδικά. 

ΔΟΜΗ

ΕΞΩΦΥΛΛΟ /ΤΙΤΛΟΣ κλπ

ΠΕΡΙΕΧΟΜΕΝΑ (με σελίδες)


1. Εισαγωγή (ομαδική), η οποία θα πρέπει να περιλαμβάνει το σε ποιο πλαίσιο έγινε η εργασία και από τι αποτελείται.

2.  ΑΤΟΜΙΚH EΡΓΑΣΙΑ

ΠΡΟΣΟΧΗ Η ΚΑΘΕΜΙΑ ΣΑΣ ΘΑ ΒΑΛΕΙ ΟΛΟΚΛΗΡΩΜΕΝΗ ΤΗΝ ΑΤΟΜΙΚΗ ΕΡΓΑΣΙΑ ΜΕ ΟΛΑ ΤΑ ΜΕΡΗ!

2.1. Βιωμένες εμπειρίες
Kαταγράψτε την εμπειρία που αφηγηθήκατε στην τάξη 
Α) Γράψτε σε μια σύντομη παράγραφο πώς μάθατε να γράφετε και να διαβάζετε 
Β) Σκεφτείτε 3 εκπαιδευτικές συνθήκες που βιώσατε ως μαθήτριες ή φοιτήτριες σε σχέση με τον γραμματισμό και προσπαθήστε να τις εντάξετε στις προσεγγίσεις γραμματισμού που μελετήσαμε
2.2  Σύγκριση ερευνών για τις οικογενειακές πρακτικές γραμματισμού
Διαβάστε τα  2 κείμενα/έρευνες  :
Καρδάση, Β. (2014).  Διερεύνηση των στάσεων- αντιλήψεων των γονέων παιδιών ηλικίας 3-4 ετών και των οικογενειακών πρακτικών γραμματισμού. Πτυχιακή Εργασία 
Πνιγούρα, Ν. (2013). Οι Πρακτικές Γραμματισμού στην τσιγγάνικη οικογένεια. Μια μελέτη περίπτωσης. Πτυχιακή Εργασία
και σε καθένα από αυτά εντοπίστε:
· Το Θεωρητικό πλαίσιο
· Τα Ερευνητικά ερωτήματα/ Τους Στόχους της έρευνας
· Τα Μεθοδολογικά Εργαλεία συλλογής δεδομένων
· Τη Μεθοδολογία Ανάλυσης
· Τα Βασικά συμπεράσματα
2.3 Οικογενειακός Γραμματισμός: 
Μελετήστε το αρχείο Πρόγραμμα Οικογενειακός Γραμματισμός και απαντήστε στα παρακάτω ερωτήματα:
α) Θεωρείτε ότι θα ήταν σημαντικό να το αξιοποιήσετε ως νηπιαγωγοί; Σε ποιο πλαίσιο; Για ποιους λόγους; Με ποιον τρόπο;
β) Θα μπορούσε να αξιοποιηθεί σε επιμόρφωση εκπαιδευτικών; Με ποιον σκοπό;


3. ΟΜΑΔΙΚΗ ΕΡΓΑΣΙΑ
Η ομαδική εργασία θα περιλαμβάνει τα εξής μέρη:

3.1 Το πλαίσιο του νηπιαγωγείου (γενικά και σε σχέση με τις διαδικασίες γραμματισμού, τις πρακτικές των εκπαιδευτικών, τις αντιλήψεις/γνώσεις και δεξιότητες, ενδιαφέρον και κινητοποίηση των παιδιών σε σχέση με τον γραμματισμό). 

Παραθέτω τις οδηγίες που είχατε για την 1η σας καταγραφή. Μπορείτε να συμπληρώσετε την καταγραφή σας και με στοιχεία που εντοπίσατε στην πορεία των παρεμβάσεών σας. Θα κάνετε μια σύνθεση των ατομικών σας παρατηρήσεων

Οδηγίες για την παρατήρηση
Στόχος της πρώτης παρατήρησης είναι να διερευνήσετε το πλαίσιο της τάξης στην οποία θα πάτε σχετικά με τις διαδικασίες γραμματισμού, τόσο σε σχέση με τις πρακτικές των εκπαιδευτικών όσο και σε σχέση με τις αντιλήψεις, γνώσεις/δεξιότητες, ενδιαφέροντα και κινητοποίηση των παιδιών γύρω από το γραπτό λόγο. 
Προφανώς μαζί με αυτό χρειάζεται μια γενικότερη καταγραφή του πλαισίου της τάξης. Μας ενδιαφέρει ιδιαίτερα το κοινωνικο-πολιτισμικό πλαίσιο των παιδιών και οι ηλικίες τους (νήπια/προνήπια). Προς τα παρόν προσπαθήστε να δείτε ποια στοιχεία εντοπίζετε χωρίς να απευθυνθείτε ιδιαίτερα στις Νηπιαγωγούς με συγκεκριμένες ερωτήσεις.
Σε σχέση με την παρατήρηση για το γραμματισμό:
1. Προσπαθήστε να εντοπίσετε τα είδη του γραπτού λόγου που υπάρχουν στην τάξη στους τοίχους και στις γωνιές. Καταγράψτε τι υπάρχει (ενδεικτικά: πινακίδες, ονόματα των παιδιών, αφίσες, βιβλιοθήκη (ποσότητα και είδη βιβλίων), έντυπο υλικό και υλικό που ενισχύει τη μύηση στις πρακτικές γραμματισμού στις γωνιές και στους τοίχους και ό,τι άλλο θεωρείτε σχετικό) και εντοπίστε αν και πώς αξιοποιείται από τα παιδιά και την εκπαιδευτικό. 
1. Προσπαθήστε επίσης να εντοπίσετε το αν και σε ποιες συνθήκες τα παιδιά αξιοποιούν το γραπτό λόγο (ενδεικτικά: γράφουν αυθόρμητα ή όταν τους ζητείται;) ή αν προβληματίζονται και συζητάνε για αυτόν. Επίσης αν τα παιδιά παράγουν με όποιον τρόπο γραπτό λόγο ποιας μορφής είναι αυτός; (Αν έχετε την έγκριση της εκπαιδευτικού και μόνο για λόγους που σχετίζονται με την εργασία σας, μπορείτε να βγάλετε κάποιες φωτογραφίες)
1. Δείτε αν στο πλαίσιο περισσότερο οργανωμένων δραστηριοτήτων αξιοποιείται ο γραπτός λόγος και πώς γίνεται αυτό και αν από αυτά που κάνει η εκπαιδευτικός έχετε κάποιες πρώτες ενδείξεις για τις αντιλήψεις της.
1. Ποιος ο ρόλος του προφορικού λόγου στην εκπαιδευτική διαδικασία; Τι είδους λόγο αναπτύσσουν τα παιδιά; Περιγράφουν; Αφηγούνται; Επιχειρηματολογούν; Απαντάνε μόνο σε ερωτήσεις; Τι είδους ερωτήσεις;

Στο κείμενο θα προσπαθήσετε να απαντήσετε σε όλα τα παραπάνω (4) ερωτήματα, έχετε όμως τη δυνατότητα να το οργανώσετε με τον τρόπο που εσείς θέλετε.  Καλό είναι να τεκμηριώνετε όσα λέτε με αποσπάσματα από τις καταγραφές σας (μέσα σε παρένθεση να βάζετε τα αρχικά του ατόμου της ομάδας από το οποίο προέρχεται το απόσπασμα). 
Θα σχολιάσετε με αναφορές στη σχετική βιβλιογραφία
Στο τέλος του κειμένου θα γράψετε μια συμπερασματική παράγραφο που θα συνοψίζετε το πλαίσιο της τάξης σας, όπως το κατανοήσατε από αυτή την πρώτη σας παρατήρηση.


3.2 Πρώτη Παρέμβαση
3.3 Δεύτερη Παρέμβαση

	Για κάθε παρέμβαση θα πρέπει: 
· Να παρουσιάσετε τους λόγους επιλογής της παρέμβασής σας με βάση το συγκεκριμένο πλαίσιο (για την 1η παρέμβαση) και με βάση το πλαίσιο και τα δεδομένα της 1ης παρέμβασης για τη 2η.
· Να διατυπώσετε τις παιδαγωγικές επιδιώξεις, τους ερευνητικούς στόχους (τι θέλατε να διερευνήσετε) και τον σχεδιασμό της κάθε παρέμβασης αναλυτικά (Περιγραφή των ατομικών δοκιμασιών ή του σχεδιασμού της δραστηριότητας που σχετίζεται με γραμματισμό: επεξεργασία βιβλίου/ παραγωγή έντυπου υλικού κλπ).
· Να κάνετε αναλυτική περιγραφή της διεξαγωγής της παρέμβασης σε σχέση με τον σχεδιασμό σας 
· Να κάνετε παρουσίαση του υλικού που προέκυψε από την παρέμβαση σε σχέση με τις γραφές των παιδιών και τις συζητήσεις γύρω από αυτές. Σε κάθε παρέμβαση θα προσπαθήσετε να παρουσιάσετε όσο πιο αναλυτικά γίνεται τι παρήγαγαν τα παιδιά, πώς και σε ποιες συνθήκες. Δείτε τα σχετικά έγγραφα που έχουν αναρτηθεί και τα οποία περιέχουν παραδείγματα τέτοιας ανάλυσης. Χρησιμοποιήστε το δίστηλο ώστε να σχολιάσετε τα δεδομένα σας αξιοποιώντας και τη θεωρία.
· Να διατυπώσετε σκέψεις/ διαπιστώσεις και αναστοχασμούς. Τι διαπιστώσατε σε σχέση και με όσα έχουμε συζητήσει στο μάθημα για τη σχέση των παιδιών με τη γραφή. Τι σας εξέπληξε , τι σας προβλημάτισε.

3.4. Σύγκριση ανάμεσα στις δύο παρεμβάσεις.
Για τη σύγκριση αυτή μπορείτε να γράψετε και κάτι συνολικό. Έχει όμως νόημα να εστιάσετε στα παιδιά για τα οποία έχετε περισσότερα δεδομένα και να κάνετε μια συγκριτική προσέγγιση των γραπτών τους ανάμεσα στις δύο παρεμβάσεις.

3.5.  Η συνέντευξη με τη Νηπιαγωγό.
Σχεδιασμός της συνέντευξης (άξονες κλπ)
Απομαγνητοφώνηση της συνέντευξης και ανάλυση με βάση θεματικούς άξονες  σε δίστηλο. (Δείτε τα σχετικά κείμενα που έχουν αναρτηθεί σχετικά με τη θεματική ανάλυση).
Συμπεράσματα (ποια προσέγγιση μοιάζει να υιοθετεί, πιθανές αντιφάσεις στο λόγο της εκπαιδευτικού ανάμεσα σε αντιλήψεις και πρακτικές που δηλώνει ότι υιοθετεί).

3.6. Σύνθεση επιμέρους ευρημάτων
Ο σκοπός αυτού του κεφαλαίου είναι να συνδυάσετε τα δεδομένα της πρώτης σας παρατήρησης, με τις δικές σας παρεμβάσεις και τα δεδομένα από τη συνέντευξη και να οδηγηθείτε σε κάποια συμπεράσματα σε σχέση με τις αντιλήψεις και τις πρακτικές της εκπαιδευτικού, τις δυνατότητες και το επίπεδο των παιδιών κλπ, αλλά και να διατυπώσετε δικές σας σκέψεις και ερμηνευτικές υποθέσεις.


4. ΑΞΙΟΛΟΓΗΣΗ /ΑΥΤΟΑΞΙΟΛΟΓΗΣΗ (ΑΤΟΜΙΚΗ)
Αξιολόγηση του μαθήματος, αυτοαξιολόγηση/αναστοχασμός (τι μάθατε; Τι συνειδητοποιήσατε; Κλπ)

Σε όλη την εργασία είναι σημαντικό να χρησιμοποιήσετε όσο περισσότερο μπορείτε τη σχετική βιβλιογραφία τόσο από το μάθημα όσο και από όσα είχατε μελετήσει στο πλαίσιο του 3ου έτους σχετικά με το γραμματισμό και την επεξεργασία βιβλίων αλλά και από άλλα σχετικά μαθήματα!


